En massiv redningsaktion af de helt store blev i nat sat i værk, efter to skibe stødte sammen nord for Skagen, og man frygtede for fem mands liv. - Vi får en melding klokken 03.21 om en kollision mellem to fartøjer nord for Skagen, og der er frygt for, at kutteren 'Moonlight' var ved at synke med fem mand ombord. Derfor sender vi straks en redningshelikopter til stedet, aktiverer redningsbådene fra Skagens Redningsstation og udsender et 'Mayday' via Lyngby Radio, så skibe i nærheden også kommer til assistance, fortæller vagthavende hos Joint Rescue Coordination Centre (JRCC), der er en enhed i Forsvarets Operationscenter, der leder den danske eftersøgnings- og redningstjeneste (også kaldet Search and Rescue eller SAR). Man vurderede, at situationen kunne udvikle sig, så derfor blev to redningsbåde, FRB08 og Lars Kruse, sendt afsted til positionen, hvor man kunne konstatere, at kutteren havde fået et kæmpe tryk på siden, der var flere huller, og at den lå langt nede i bagbord side. - Vi blev kaldt ud klokken 03.30 i nat, efter at der var sket en kollision nord for Grenen. Kutteren 'Moonlight' var blevet påsejlet og tog vand ind. Fremme på stedet stedet kan vi konstatere, at der er store skader på kutteren, fortæller Michael Pedersen, leder af Skagen Redningsstation. - Vi satte derfor mandskab ombord med pumper, og de fik hurtigt effekt, da skaden var sket over vandlinien, og efter bare en halv times tid kunne vi lukke ned for pumperne, da skibet havde rettet sig op, og der ikke kom mere vand ind, forklarer han. Kutteren kunne selv sejle til kaj i Skagen men blev dog fulgt på vej af begge redningsbåde. Mystik om sammenstød Hvordan kollisionen kunne ske er fortsat lidt af et mysterium. - Skipperen ombord på Moonlight aner det ikke. Han forklarede os, at 'pludselig var den der bare', siger Michael Pedersen. Hos JRCC har man dog fundet frem til, at den anden part er en slæbebåd ved navn 'Mustang', der havde et stort slæb efter sig. - Sagen er nu videregivet til Maritime Assistance Service (MAS) og Søfartsstyrelsen, og det er dem, som i kombination står for den videre efterforskning i sagen, forklarer vagthavende hos JRCC. Opdatering 9.15: Slæbebåden ligger nu i Frederikshavn til videre undersøgelse, oplyser pressetjenesten hos JRCC.

Referat:
Myndigheder frygtede, at fem fiskeres liv var i fare ved Skagen i nat, hvor kutter var blevet påsejlet af slæbebåd. Fiskeskipper havde ikke set den komme.